‘অপারেশন সিঁদুরে’র পর পাকিস্তানকে বিরাট হুঁশিয়ারি শশী থারুরের

ওয়েব ডেস্ক: পহেলগামের বদলা হিসেবে পাকিস্তানে ‘অপারেশন সিঁদুর’ (Operation Sindoor) চালিয়েছে ভারতীয় সেনা (Indian Army)। বুধবার গভীর রাতে পাকিস্তান (Pakistan) এবং পাক অধিকৃত কাশ্মীরের (PoK) মোট ৯টি জঙ্গি ঘাঁটিতে একযোগে নিখুঁত ক্ষেপণাস্ত্র হামলা চালানো হয়। এই অভিযানে বাহওয়ালপুরের জইশ-ই-মহম্মদ, মুরাক্কায় লস্কর-ই-তইবা এবং হিজবুল মুজাহিদিনের প্রধান ঘাঁটিগুলি সম্পূর্ণ ধ্বংস করে দেওয়া হয়েছে বলে সরকারি সূত্রের খবর।

গোটা অভিযানের উপর সরাসরি নজরদারি রেখেছিলেন প্রধানমন্ত্রী নরেন্দ্র মোদি (Narendra Modi)। রাতেই প্রতিরক্ষা মন্ত্রকের তরফে দেওয়া বিবৃতিতে জানানো হয়েছে, এই ‘প্রিসিশন স্ট্রাইক’-এর মূল লক্ষ্য ছিল সেগুলি জায়গা, যেখান থেকে ভারতে জঙ্গি হানার পরিকল্পনা এবং নির্দেশ দেওয়া হচ্ছিল। প্রতিরক্ষা মন্ত্রক সাফ জানিয়েছে, “ভারতের নিরাপত্তার স্বার্থে কেবলমাত্র সুনির্দিষ্ট সন্ত্রাসবাদী পরিকাঠামোতেই আঘাত হানা হয়েছে।”

আরও পড়ুন: নিয়ন্ত্রণ রেখা বরাবর পাকিস্তানের গুলিবর্ষণ, শহিদ ভারতীয় জওয়ান

এই প্রেক্ষিতে এবার ভারতীয় সেনার প্রশংসায় পঞ্চমুখ হলেন কংগ্রেস সাংসদ শশী থারুর (Shashi Tharoor)। ‘অপারেশন সিঁদুর’ প্রসঙ্গে তিনি বলেন, “ভারতের এই অভিযান একেবারে সুপরিকল্পিত ও সুনির্দিষ্ট। আত্মরক্ষার প্রয়োজনেই এই হামলা ন্যায়সঙ্গত ছিল এবং অন্তত তিনটি দেশ— ফ্রান্স, রাশিয়া এবং ইজরায়েল — ইতিমধ্যেই ভারতের এই পদক্ষেপের ন্যায্যতা স্বীকার করেছে।”

এদিকে চীন প্রসঙ্গে থারুরের পর্যবেক্ষণ, পাকিস্তানের দীর্ঘদিনের মিত্র বেজিং প্রত্যাশার তুলনায় অনেকটাই সংযত প্রতিক্রিয়া দেখিয়েছে। তিনি বলেন, “চীন কেবল বলেছে, ভারত ও পাকিস্তান প্রতিবেশী দেশ, এবং তারা চায় না দুই দেশের মধ্যে সংঘর্ষ বাঁধুক। সরাসরি পাকিস্তানের পক্ষে জোরালো সমর্থন দেয়নি।”

একই সঙ্গে থারুর হুঁশিয়ারি দিয়েছেন, “যদি পাকিস্তান উত্তেজনা বৃদ্ধির পথে হাঁটে এবং ভারত পাল্টা প্রতিক্রিয়া দেয়, তখন আসল প্রশ্ন হবে— কোন দেশ বেশিক্ষণ সংঘাত টিকিয়ে রাখতে পারবে? আমার দৃঢ় বিশ্বাস, সেই প্রশ্নের উত্তর পাকিস্তান নয়। তারা আগেই ক্লান্ত হবে।”